钦定古今图书集成/明伦汇编/氏族典/第125卷 > 陈友谅
## 钦定古今图书集成/明伦汇编/氏族典/第125卷 > 陈友谅

按《明外史陈友谅传》，“友谅，沔阳人，本姓谢氏，祖千一，
赘于陈，因从其姓。友谅少读书，略通文义，尝为县小
吏。徐寿辉僭号，倪文俊用事，友谅隶其麾下，数有功，
为领兵元帅。已乘衅袭杀文俊，并其兵，自称宣慰使，
寻称平章政事。”是岁，元至正十七年，天完治平七年
也。太祖初渡江，取太平，与为邻。友谅陷元池州，太祖
遣常遇春等击取之，由是数相攻。始，友谅破龙兴，其
主寿辉欲徙都之，友谅不可，数遣人阻其行。未几，寿
辉遽发，次江州。江州，友谅治所也，伏兵郭外，迎寿辉
入，即闭城门，悉杀其所部，即江州为都，奉寿辉以居。
友谅自称汉王，遂挟寿辉东下，攻太平，克之。志益骄，
谋篡位，进驻采石矶，遣部将阳白事寿辉前，阴戒壮
士挟铁挝击碎其首。寿辉既死，以采石五通庙为行
殿，即皇帝位于其中，国号汉，改元《大义》。友谅恃兵强，
欲东取应天，又为故将康茂才书所诱，引兵直前，太
祖亲总大军御之。友谅趋江东桥，呼“茂才”不应，遂以
千艘抵龙湾，登岸接战，大败，还走采石。冯国胜蹙之，
友谅迎战，又大败，遂弃太平，遁走江州。太祖兵乘胜
取安庆，长驱至江州。友谅战败，遂弃江州，挈妻子奔
武昌。吴宏以饶降，王溥以建昌降，胡廷瑞以龙兴降。
友谅忿疆土日蹙，治楼船数百艘，载其家属百官，尽
锐围洪都，守将朱文正、邓愈坚守三月，不能下。太祖
自将救之，友谅乃撤围，东出鄱阳湖，逆战，遇于湖中
之康郎山。友谅集巨舰连锁为阵，太祖兵不能仰攻，
乃纵火焚友谅舟。友谅大败，欲退保鞋山。太祖已先
扼湖口，邀其归路。持数日，汉军乏食，突围出湖口。诸
将自上流邀击之，大战泾江口，汉军且斗且走，友谅
从舟中引首出，有所指㧑，骤中流矢，贯目睛及颅死。
其军大溃。长子善儿被执。友谅僭号凡四年。